LV Eiropas Savienības Oficiālais Vēstnesis C 307/1

KOMISIJAS ATZINUMS

(2008. gada 27. novembris),

piemērojot Eiropas Parlamenta un Padomes Direktīvā 98/37/EK 7. pantu saistībā ar aizliegumu, ko Ungārijas iestādes ir noteikušas attiecībā uz elektrisko ēveli, kuras preču zīme ir BRISTOOL ENGLAND MD-2007-136

(Dokuments attiecas uz EEZ)

(2008/C 307/01)

1. Ungārijas iestāžu paziņojums

Direktīvas 98/37/EK par dalībvalstu normatīvo un administratīvo aktu tuvināšanu attiecībā uz mašīnām 2. panta 1. punktā noteikts, ka dalībvalstis veic visus vajadzīgos pasākumus, lai nodrošinātu direktīvā noteikto mašīnu laišanu tirgū un nodošanu ekspluatācijā tikai tad, ja, pareizi uzstādot, uzturot darba kārtībā, kā arī izmantojot atbilstīgi paredzētajam mērķim, tās neapdraud cilvēku un attiecīgā gadījumā arī mājdzīvnieku veselību un drošību, kā arī neapdraud īpašuma drošību.

Direktīvas 7. panta 1. punktā paredzēts, ka tad, ja dalībvalsts konstatē, ka, izmantojot atbilstīgi paredzētajam mērķim, mašīnas ar CE marķējumu var apdraudēt cilvēku un attiecīgos gadījumos mājdzīvnieku un īpašuma drošību, dalībvalsts veic visus vajadzīgos pasākumus, lai tādas mašīnas izņemtu no tirgus, aizliegtu to laišanu tirgū, nodošanu ekspluatācijā un izmantošanu vai ierobežotu to brīvu apriti. Dalībvalsts nekavējoties informē Komisiju par jebkuru šādu pasākumu, norādot lēmuma iemeslus.

Ungārijas iestādes 2007. gada 23. jūlijā paziņoja Eiropas Komisijai par to, ka aizliedz laist tirgū pārnēsājamu BT/PL 822-902 tipa elektrisko rokas ēveli, kuras preču zīme ir BRISTOOL ENGLAND. Mašīnas ražotājs ir Jiangsu Jinding Electric Tools Group Co. Ltd., Huangli Town Changzhou, Jiangsu 213151, Ķīna un izplatītājs ir TESCO-GLOBAL Inc., H-2040 Budaörs, Kinizsi út 1-3, Ungārija.

Eiropas Komisijai nodotajā lietā bija šādi dokumenti:

— sertifikāts Nr. AM50046679 0001, ko 2004. gada 29. jūlijā izdevis uzņēmums TÜV Rheinland Product Safety GmbH, Am Grauen Stein, D-51105, Cologne, DB-82X2B tipa elektriskajai ēvelei,

— Jiangsu Jinding Electric Tools, Ķīna 2006. gada 16. februāra paziņojums par to, ka DB-82X2B tipa elektriskā ēvele ir pielīdzināma izstrādājumam 3036,

— Bristool Trade Cooperation, Fernley, Nevada, ASV 2006. gada 15. decembra paziņojums par to, ka izstrādājums 3036 ir pielīdzināms BT/PL 822-902 tipa elektriskajai ēvelei, uz kuru attiecas Ungārijas pasākumi.

Saskaņā ar minētās direktīvas 7. panta 2. punktu Komisijai pēc apspriešanās ar iesaistītajām personām ir jāpaziņo, vai tā atzīst aizliegumu par pamatotu. Ja atzīts, ka aizliegums ir pamatots, Komisija informē dalībvalstis, lai tās atbilstīgi 2. panta 1. punktā minētajiem pienākumiem attiecībā uz konkrēto mašīnu varētu veikt visus vajadzīgos pasākumus.

2. Ungārijas iestāžu norādītie iemesli

Aizliegums, ko noteica Ungārijas iestādes, tika pamatots ar to, ka elektriskā ēvele neatbilst šādām būtiskām veselības aizsardzības un drošības prasībām, kas izklāstītas Direktīvas 98/37/EK I pielikumā (ar atsauci uz specifikācijām saskaņotajos Eiropas standartos EN 60745-1:2003 Ar elektromotoru darbināmi rokas darbarīki — Drošība — 1. daļa: Vispārīgas prasības un EN 60745-2-14 — Ar elektromotoru darbināmi rokas darbarīki — Drošība 2.–14. daļa: Īpašas prasības ēvelēm).

1.2.2. Vadības ierīces

Mašīnai nebija pievienoti tehniskie elementi, lai izvairītos no saskares ar rotējošajām daļām, kā arī trūka aizsardzības pret nejaušu iedarbināšanu. Turklāt slēdzi varēja bloķēt, mašīnai darbojoties.

1.5.1. Elektrības pievads

Nepietiekama pastiprinātas izolācijas elektroizturība: pie sprieguma, kas zemāks par paredzēto robežvērtību, novērota dzirksteļošana starp atklātajām metāla daļām un aktīvajām daļām, tādējādi radot elektrošoka draudus.

1.5.6. Ugunsdrošība

Testēšanas laikā mašīna aizdegās, radīja dūmus un liesmas un tad pārstāja darboties.

1.7.3. Marķējums

Uz mašīnas nebija norādīts ražotāja nosaukums un adrese, kā arī izgatavošanas gads.

1.7.4. Instrukcijas

Lietošanas pamācībā nebija konkrētas informācijas, kas nepieciešama mašīnas drošai izmantošanai.

3. Komisijas atzinums

Komisija, 2007. gada 15. novembrī nosūtīja vēstuli uzņēmumam TESCO-GLOBAL Inc., kas bija parakstījis EK atbilstības deklarāciju, aicinot paust nostāju par Ungārijas iestāžu noteikto aizliegumu.

Komisija 2007. gada 15. novembrī tāpat nosūtīja vēstuli uzņēmuma TÜV Rheinland, Cologne, kas bija izsniedzis atbilstības sertifikātu DB-82X2B tipa elektriskajai ēvelei, kura tika uzskatīta par pielīdzināmu BT/PL 822-902 tipa elektriskajai ēvelei, uz kuru attiecas Ungārijas pasākumi.

TÜV Rheinland2007. gada 3. decembrī apstiprināja, ka uzņēmums izsniedzis DB-82X2B tipa elektriskajai ēvelei atbilstības sertifikātu un norādīja, ka sertifikāts bijis derīgs tikai līdz 2007. gada martam. Uzņēmums nevarēja apstiprināt, ka BRISTOOL ENGLAND BT/PL 822-902 tipa elektriskā ēvele ir pielīdzināma DB-82X2B tipa elektriskajai ēvelei, un norādīja, ka uzņēmums nav testējis vai sertificējis BT/PL 822-902 tipu.

TESCO GLOBAL Inc.2007. gada 11. decembrī sniedza atbildi, ka uzņēmums neapstrīd Ungārijas iestāžu noteikto aizliegumu, un ir iznīcinājis attiecīgo elektrisko ēveļu krājumus.

Ņemot vērā pieejamo dokumentāciju un iesaistīto personu sniegtās atsauksmes, Komisija uzskata, ka Ungārijas iestādes ir pierādījušas, ka aizliegtā mašīna neatbilst iepriekš minētajām būtiskajām veselības aizsardzības un drošības prasībām. Šīs neatbilstības rada nopietnu apdraudējumu personām, kuras izmanto attiecīgo mašīnu.

Tādēļ pēc vajadzīgās procedūras izpildes Komisija atzīst, ka Ungārijas iestāžu noteiktais aizliegums ir pamatots.